钦定古今图书集成/明伦汇编/氏族典/第154卷 > 《廖用贤尚友录》 > 温璜
## 钦定古今图书集成/明伦汇编/氏族典/第154卷 > 《廖用贤尚友录》 > 温璜

按《明外史温璜传》：“璜初名以介，字于石，乌程人，大学
士体仁再从弟也。母陆守节被旌。璜久为诸生，有学
行。崇祯十六年秋，举进士，授徽州推官。甫莅任，闻京
师陷，亟训兵民为保障计。明年，南京亦覆，知府及诸
僚属皆遁，璜严兵自守。郡中故御史黄澍以城献，璜
语妻茅同死，妻无难色。乃匿幼子女他室，而急呼长”
女死。女即延颈就帨，未绝，复刃之。茅整衣以卧，璜刀
截其喉，有顷曰：“未也。”再刃而绝。璜即自刭。越日甦，遂绝粒，阅五日，自抉其创，乃死。